Eise dat Mpofu aan RDK onttrek wordAdv. Dali Mpofu (Foto: Gianluigi Guercia/AFP) Daar is ál meer eise dat adv. Dali Mpofu SC aan die Regterlike Dienskommissie (RDK) onttrek word vir sy optrede tydens die onlangse onderhoude vir die pos van hoofregter. Die Pretoriase vereniging van advokate het ŉ skrywe aan Craig Watt-Pringle SC, voorsitter van die Algemene Balieraad (ABR), gerig waarin daar versoek word dat die ABR “doen wat ook al nodig is” om Mpofu te herroep as ŉ kommissaris wat in die RDK dien. “Om te sê dat die proses wat gevolg is en die behandeling van sekere benoemdes, onder wie waarnemende hoofregter [Raymond] Zondo en regter-president [Dunstan] Mlambo, betreurenswaardig was, is om dit uiters lig te stel,” het Marc Leathern SC, voorsitter van die Pretoriase vereniging van advokate, gesê. “Dit was skandelik en het beslis niks bygedra om die reputasie van die regbank of die beroep te verbeter nie.” Leathern het gesê die optrede van ŉ aantal kommissarisse was onderhewig aan erge kritiek en sensuur, maar dat hulle veral ontsteld is oor die gedrag van Mpofu wie se optrede onaanvaarbaar was. “Dit het begin met ŉ poging tot ligsinnigheid in die onderhoud met [Manida] Maya, regter-president van die appèlhof, wat seksisties en minagtend was. Die ongemak en verleentheid wat veroorsaak is, was duidelik.” Mpofu het in die onderhoud met Mlambo hom gekonfronteer met die bewering van ŉ gerug dat hy skuldig is aan die seksuele teistering van vroue as aspirant- waarnemende regters. “Hierdie gerug is geopper en ondervraging het voortgeduur sonder dat ŉ jota van bewyse of besonderhede aangebied is. Dit was skandalig en is uiteindelik van die rekord geskrap.” Adv. Dali Mpofu. Foto: EFF/Twitter Volgens Leathern het Mpofu se optrede die ABR en die beroep in die algemeen in oneer gebring. “Hy praat beslis nie namens die meerderheid van die beroepslede nie. Die politieke aktiwiteite en lojaliteite van Mpofu is welbekend. As ŉ kommissaris wat die ABR in die besonder en die professie in die algemeen verteenwoordig, is sy plig nie om sy politieke sienings te bevorder nie, maar eerder die belange van die professie en om dit op ŉ respekvolle, waardige, objektiewe en professionele wyse te doen. Hierin het Mpofu tekort geskiet.” ŉ Groep van 20 advokate het intussen in die bresse vir Mpofu getree rakende ŉ meningstuk wat deur Adriaan Basson, redakteur van News24, geskryf is. Die groep advokate meen Basson het in sy meningstuk ongevraagde beledigings teenoor Mpofu gemaak “wat na ons mening die alte algemene koloniale houding van witheid teenoor Afrikane in die algemeen verraai, en meer onlangs, teenoor professionele Afrikane in die besonder”. “Ons neem kennis van die ondertone in sy aanval en vind dit ŉ verontwaardiging dat hy hom in sy begeerte om van Mpofu te verskil, beroep op ongevraagde beledigings en laster, met as wortels die koloniale rassistiese erfenis en motiewe om te plunder, uit te buit, te vermink, te beheer en te koloniseer. Hy sien natuurlik vir Mpofu, soos die koloniale voorvaders ŉ Afrika-mens beskou het, as ŉ immorele, verdorwe en irrasionele wese, wie se ras so minderwaardig is dat dit die meester se skerp tong en berisping verdien.” Die verklaring in reaksie tot Basson se meningstuk is deur verskeie senior advokate onderteken, onder wie Muzi Sikhakhane, Dumisa Ntsebeza, Fana Nalane, Thabani Masuku, Elizabeth Baloyi-Mere en Mahlape Sello.